(7)

šis neseniai atliktas vertinimas parodė, kad Lichtenšteine: a) namų ūkių įsiskolinimas, remiantis Finansų rinkos institucijos (FMA) įverčiais, 2020 m. sudarė atitinkamai 226 % (4) ir 120 % disponuojamųjų pajamų ir bendrojo vidaus produkto (BVP), todėl Lichtenšteinas buvo tarp didžiausią namų ūkių įsiskolinimą turinčių EEE šalių. Be to, namų ūkių įsiskolinimas pastaruoju metu toliau didėjo. Be mažų skolos finansavimo išlaidų, numatytos mokestinės paskatos galėjo prisidėti prie namų ūkio skolos akumuliacijos (5). Iš FMA atliktos analizės matyti, kad namų ūkių įsiskolinimas yra nevienodas – 14 % namų ūkių praneša apie 500 000–1 000 000 CHF skolą, o 9 % namų ūkių skola viršija 1 mln. CHF, remiantis mokesčių statistiniais duomenimis. Be to, namų ūkių, kurių įsiskolinimo ir pajamų (DTI) santykis viršija penkis, dalis yra santykinai didelė, todėl galima manyti, kad didesnė namų ūkio skola ne visada reiškia, kad namų ūkis gauna didesnes pajamas. Teigiama yra tai, kad didelė dalis fiksuotų palūkanų normų hipotekų yra svarbus veiksnys, padedantis mažinti su namų ūkių įsiskolinimu susijusią riziką; b) būsto rinkos dinamika pastaraisiais metais išliko stabili. Atsižvelgiant į nekilnojamajam turtui pirkti taikomus teisinius apribojimus (6), sudaromų sandorių skaičius Lichtenšteine paprastai yra mažas. Valdžios institucijos neskelbia jokių kainų indeksų. Vis dėlto, pasak FMA, iš ekspertų atliktų kainų duomenų vertinimų matyti, kad žemės ir gyvenamosios paskirties būstų kainos padidėjo labai nedaug. Panašiai, pastaraisiais metais statybų ir sandorių sudarymo veikla taip pat išliko stabili; c) pasak FMA, hipotekos augimas (įskaitant GPNT ir kitas nekilnojamojo turto paskolas, kurias suteikė Šveicarijos franko valiutos zonoje veikiantys bankai) pastaruoju metu mažėjo ir 2019 m. nominalusis augimas buvo 0,7 % (sumažėjimas nuo 8,8 % 2010 m.), o 2020 m. šiek tiek padidėjo iki 2,5 %. GPNT paskolų metinis augimas buvo dar mažesnis ir 2020 m. siekė 1,1 %; d) pasak FMA, hipotekinių paskolų teikimui buvo taikomas santykinis prudencinis požiūris tiek, kiek tai susiję su paskolos ir turto vertės (LTV) santykiu, ir tik nedidelės dalies esamų ir naujų hipotekų LTV santykis 2019 ir 2020 m. buvo didesnis nei 80 %. Bankų taip pat prašoma pranešti apie paskolas, kurioms taikomos „politikos išimtys“, visais atvejais, kai jie panaikina savo vidaus gaires dėl hipotekos prieinamumo. Praktiškai bankai patikrina, ar palūkanų normos padidėjimas iki 4,5 % ar 5 % reikštų, kad skolos aptarnavimo našta viršija trečdalį namų ūkio pajamų. Atsižvelgiant į dabartinę mažų palūkanų normų aplinką ir ilgalaikes mažas palūkanų normas Šveicarijos franko valiutos zonoje, prievolė laikytis tokių reikalavimų yra gana griežta. Tačiau 2020 m. pabaigoje apytiksliai 23 % GPNT paskolų Lichtenšteine priklausė šiai „išimčių politikos“ kategorijai; e) visa vidaus GPNT paskolų suma 2020 m. sudarė apytiksliai 85 % BVP ir tai yra vienas didžiausių rodiklių EEE. Tačiau Lichtenšteino bankų sektorius prilygsta maždaug 15-ai šalies BVP, o tai reiškia, kad nors hipotekinės paskolos yra pajamų šaltinis kai kuriems Lichtenšteino bankams, vidaus paskolos nėra pirmaeilės atsižvelgiant į Lichtenšteine veikiančių bankų pelningumą ir mokumą, nes jie iš esmės orientuojasi į privačios bankininkystės paslaugų teikimą. Kartu Lichtenšteino bankų sektoriaus kapitalizacija yra tinkama, o 1 lygio kapitalo pakankamumo koeficientas 2021 m. birželio mėn. siekė 22,3 %. Be to, Lichtenšteino bankų sektoriui būdingi ypač tvirti likvidumo rodikliai, įskaitant ypač žemą paskolų ir indėlių santykį, kuris sudaro 65 %, todėl finansavimo rizika yra maža; f) atsižvelgiant į konservatyvius vidaus hipotekinių paskolų LTV santykius, jų ribotą dalį bankų portfeliuose ir aukštą bankų sektoriaus kapitalizaciją, tiesioginė rizika finansų stabilumui, kylanti GPNT sektoriuje, dabar Lichtenšteine yra žema. Tačiau nors paaiškėjo, kad Lichtenšteino darbo rinka pastaraisiais dešimtmečiais išliko atspari ekonomikos nuosmukio metu, o namų ūkių turtas išlieka santykinai didelis, dėl jau aukšto ir vis didėjančio namų ūkių skolų lygio namų ūkių sektorius vis tiek išlieka pažeidžiamas netikėtiems makroekonominiams sukrėtimams. Padidėjus nedarbo lygiui ir (arba) sumažėjus namų ūkio pajamoms, kai kuriems namų ūkiams gali būti sudėtingiau aptarnauti savo skolas, palyginti su dabartine padėtimi. Susijusios neigiamos pasekmės namų ūkių pajamoms ir turtui gali sustiprinti pradinius makroekonominius sukrėtimus, jei būtų reikalaujama, kad namų ūkiai, siekdami aptarnauti savo skolą, sumažintų vartojimą. Dėl šios priežasties galėtų atsirasti antro lygio poveikis ir padidėti rizika kredito įstaigoms bei finansų sistemai (7); g) ESRV pripažįsta, kad Lichtenšteine nustatytos kelios priemonės, kuriomis siekiama mažinti dabartines grėsmes GPNT sektoriuje, įskaitant visų pirma 80 % LTV ribą, reikalavimą amortizuoti hipotekas iki didžiausio 66 % LTV santykio per artimiausius 20 metų nuo skolos grąžinimo, ir padidintus rizikos koeficientus, taikomus bankų, kurie, apskaičiuodami nuosavų lėšų reikalavimus, naudoja standartizuotą metodą, hipotekoms (8). Tuo pat metu FMA įgyvendina Europos sisteminės rizikos valdybos rekomendaciją ESRV/2016/14 (9). Tikimasi, kad nauji duomenys, kurie bus prieinami 2022 m. antrąjį pusmetį, dar labiau pagerins Lichtenšteino grėsmių GPNT sektoriuje analizę; h) žvelgiant į ateitį ir atsižvelgiant į vidutinės trukmės rizikos perspektyvą, dabartinis makroprudencinės politikos derinys laikomas iš dalies tinkamu ir iš dalies pakankamu. Atsižvelgiant į jau aukštą ir didėjantį namų ūkių paskolų lygį ir į tai, kad didelė namų ūkių dalis yra paveiki netikėtiems neigiamiems sukrėtimams, dabartinę LTV santykiui taikomą ribą turėtų papildyti su pajamomis susijusios skolininku grįstos priemonės, kuriomis siekiama užkirsti kelią papildomų grėsmių GPNT sektoriuje kaupimuisi. Šiuo tikslu gali prireikti sukurti skolininku grįstų priemonių teisinį pagrindą, taip suteikiant pakankamą lankstumą nacionalinėms institucijoms šalinti grėsmes Lichtenšteino GPNT sektoriuje;